|  |  |  |
| --- | --- | --- |
|  |  | PATVIRTINTA  Prienų rajono savivaldybės administracijos direktoriaus  2023 m.  įsakymu Nr. |

**PAGAL PROGRAMĄ „ERASMUS+“ AKREDITUOTŲ PROJEKTŲ MOBILUMO DALYVIŲ ATRANKOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Pagal programą „Erasmus+“ akredituotų projektų mobilumo dalyvių atrankos tvarkos aprašas (toliau – Aprašas) reglamentuoja pagal Susitarimą dėl „Erasmus+“ akreditacijos Nr. 2020-1-LT01-KA120-SCH-094802 suteikimo ir įgyvendinimo parengtų ir gavusių dotaciją akredituotų projektų (toliau – Projektai) dalyvių, dirbančių Prienų r. bendrojo ugdymo ir ikimokyklinio ugdymo mokyklose (toliau – Mokyklos) (vadovų ir pedagogų) ir vykstančių į mokymosi mobilumo veiklas (toliau – Mobilumai), atrankos į Mobilumus vykdymą.
2. Projektas finansuojamas iš Europos Sąjungos lėšų pagal „Erasmus+“ 1 pagrindinį veiksmą – Asmenų mobilumas mokymosi tikslais, iš kurių Mobilumų dalyviams 100 proc. apmokamos kelionės, mokymų ir pragyvenimo išlaidos.
3. Atrankos tikslas – įvertinus pareiškėjų pasirengimą ir motyvaciją dalyvauti Mobilumuose, atrinkti labiausiai konkretaus Projekto veiklos pobūdį ir siekiamus tikslus atitinkančius dalyvius.
4. Apraše vartojamos sąvokos:

4.1. Mobilumas – darbuotojų mokymas, dalyvaujant užsienyje rengiamuose struktūruotuose kursuose, mokymo renginiuose ar darbo stebėjime, skirtas Aprašo 1 punkte nurodytiems pareiškėjams (vadovams ir pedagogams), suteikiantis galimybę įgyti žinių, reikalingų siekiant Projekte numatytų tikslų.

4.2. Paraiška – pareiškėjo pagal Aprašo prieduose patvirtintas formas užpildytas dokumentas, pristatomas Pagal programą „Erasmus+“ akredituotų projektų mobilumo dalyvių atrankos komisijai (toliau – Komisija) (mokyklų vadovai) arba Mokyklos atrankos komisijai (pedagogai) nurodytu elektroniniu paštu, siekiant dalyvauti pasirinktame Projekto Mobilume.

4.3. Pareiškėjai – fiziniai asmenys, dirbantys mokyklos vadovo arba pedagogo (mokytojo, pagalbos mokiniui specialisto darbą Prienų r. bendrojo ugdymo ir ikimokyklinio ugdymo mokyklose ir teikiantys paraišką pagal šį Aprašą.

4.4. Kitos Apraše vartojamos sąvokos atitinka Lietuvos Respublikos švietimo įstatyme vartojamas sąvokas.

**II SKYRIUS**

**ATRANKOS KRITERIJAI**

1. Bendrieji atrankos kriterijai:

5.1. atrankoje gali dalyvauti mokyklų vadovai ar pedagogai, dirbantys Prienų r. mokyklose (mokyklų vadovai) ir Komisijai ar Mokyklos atrankos komisijai (pedagogai) iki nurodyto termino pateikę užpildytą paraišką (pagal Aprašo priedą) dalyvauti pasirinktame Projekto Mobilume;

5.2. pareiškėjai turi būti motyvuoti dalyvauti pasirinktame Mobilume ir paraiškoje aiškiai suformuluoti esminius dalyvavimo motyvus, nurodyti, kokį poveikį dalyvavimas Mobilume turės jų tiesioginiam darbui, įstaigai ir mokinių pasiekimams;

5.3. pareiškėjai įsipareigoja pasibaigus Mobilumui parengti ir kartu su kolegomis savo mokykloje įgyvendinti kaitos projektą;

5.4. pareiškėjai turi atitikti Mobilumų dalyviams keliamus reikalavimus, nurodytus Aprašo 6.1–6.5 punktuose.

1. Reikalavimai asmenims, ketinantiems dalyvauti Mobilumuose:

6.1. anglų kalbos mokėjimas ne žemesniu kaip B1 lygiu;

6.2. tiesioginės atliekamų pareigų įstaigoje sąsajos su Projekto tema;

6.3. aiškios vizijos ir konkretaus plano skleisti įgytą patirtį ir diegti ją profesinėje veikloje turėjimas;

6.4. refleksinių pokalbių su Prienų rajono savivaldybės administracijos Švietimo ir sporto skyriaus vedėju (mokyklų vadovai) ar mokyklų vadovais (pedagogai) metu įvardintas poreikis ir tikslas tobulinti kvalifikaciją paraiškoje nurodytomis temomis;

6.5. aktyvus dalyvavimas mokyklos ir / ar rajono metodinėje veikloje.

1. Mobilumas organizuojamas pagal Projekto dotacijos sutarties ir Dotacijos sutarties su dalyviu nuostatas.
2. Pareiškėjas įsipareigoja pasibaigus Mobilumui pateikti išlaidas pagrindžiantį dokumentą (pažymėjimą, pasirašytą mokymų organizatoriaus), ataskaitą (anglų k.) internetinėje „Beneficiary Module“ sistemoje ir „Europass“ mobilumo dokumentą. Laiku nepateikus išlaidas pagrindžiančio dokumento, ataskaitos ir „Europass“ mobilumo dokumento, lėšos už Mobilumą išieškomos iš Mobilumo dalyvio LR teisės aktų numatyta tvarka.

**III SKYRIUS**

**ATRANKOS ORGANIZAVIMAS**

1. Atrankas į Mobilumus vykdo Prienų rajono savivaldybės administracijos direktoriaus įsakymu sudaryta Komisija iš Švietimo ir sporto skyriaus, Švietimo pagalbos tarnybos ir Prienų rajono Mokyklų metodinės tarybos atstovų ir mokyklų direktoriaus įsakymu patvirtintos Mokyklų atrankos komisijos.
2. Pareiškėjai, ketinantys dalyvauti pasirinktame Mobilume, pagal priede pateiktą formą užpildytas paraiškas teikia:

11.1. vadovai – Komisijai (1 priedas);

11.2. mokytojai – Mokyklos atrankos komisijai (2 priedas);

11.3. mokyklose atrinktų mokytojų paraiškos teikiamos Komisijai (kartu su argumentuotu mokyklos vadovo lydimuoju raštu).

12. Vienas pareiškėjas gali pateikti tik vieną paraišką.

13. Paraiškų dokumentų teikimas:

13.1. pareiškėjas, ketinantis dalyvauti Mobilumuose, iki nurodyto paraiškų pateikimo termino Komisijai (vadovai) ar Mokyklos atrankos komisijai (mokytojai) pristato ir elektroniniu paštu atsiunčia užpildytus ir pasirašytus dokumentus;

13.2. paraiška, pateikta po termino, nepriimama;

13.3. paraiškos, užpildytos nesilaikant reikalavimų, nevertinamos.

14. Paraiškų vertinimas:

14.1. paraiškas vertina Komisija ir Mokyklos atrankos komisija, vadovaudamosi Aprašo antrame skyriuje nurodytais atrankos kriterijais ir reikalavimais;

14.2. Komisija ir Mokyklos atrankos komisija sprendimus dėl atrankos į kiekvieną Mobilumą priima posėdyje, kuris yra teisėtas, jeigu jame dalyvauja daugiau nei pusė komisijos narių. Sprendimai priimami komisijos narių balsų dauguma. Jeigu balsai pasiskirsto po lygiai, lemia komisijos pirmininko balsas. Komisijų sprendimai įforminami protokole;

14.3. Mokyklos atrankos komisijos sprendimu atrinktas paraiškas mokyklos direktorius su argumentuotu lydimuoju raštu teikia Komisijai tvirtinti. Komisijai nepatvirtinus pateiktos mokytojo kandidatūros, mokyklos direktorius teikia Komisijai kito mokytojo paraišką. Mokyklai nepateikus kandidato Mobilumams, paraišką gali teikti kita mokykla;

14.4. sprendimas dėl atrankos rezultatų priimamas ne vėliau kaip per 5 darbo dienas nuo nurodyto paraiškų pateikimo termino pabaigos.

**IV SKYRIUS**

**BAIGIAMOSIOS NUOSTATOS**

1. Apie atrankos rezultatus Projekto koordinatorius per 2 darbo dienas nuo sprendimo dėl atrankos rezultatų priėmimo informuoja tik tuos pareiškėjus, kurie atrinkti dalyvauti Mobilumuose.
2. Aprašas, jo pakeitimai ar papildymai tvirtinami Prienų rajono savivaldybės administracijos direktoriaus įsakymu Projekto vadovo teikimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_